Guthorm Kavli

Guthorm Kavli (1917–1995) var en norsk arkitekt, kunsthistoriker og slottsforvalter.

 Liv og virke 
Kavli var utdannet arkitekt ved NTH. Den 9. april 1940 meldte han seg for major Hans Reidar Holtermann som opprettet styrke på Øyanmoen i Stjørdal og var med å forsvare Hegra festning mellom 10. april og 5. mai - der også hans bror Wilhelm Kavli deltok. Etter et kort fangenskap drev han både skjult og åpent motstandsarbeid mot tyskerne, blant annet som medlem av styret i Studentersamfundet i Trondhjem. I september 1941 vedtok styret ut fra situasjonen å dra i landflyktighet. Kavli som hadde vært medlem dro også til Sverige, via Rørosbanen og på ski over grensa. Sammen med han var blant annet Finn Lied og P A M Mellbye. I Sverige begynte han å studere kunsthistorie ved Uppsala universitet. I desember 1941 var Kavli med ombord på skøyten «Eric» i et forsøk på å nå Storbritannia. Båten, som var beregnet for 20 mann, hadde 97 nordmenn ombord. De havnet i storm i fire dager før de fikk søkt havn i Sverige. Forfatter Paal Brekke var med og skildret båtturen med romanen På flukt. I mai 1942 nådde Kavli Skottland med fly og gikk inn i den norske brigaden i Skottland styrkene som var ledet av oberst Holtermann - samme mann som ledet Kavli og resten av styrken, i forsvaret av Hegra våren 1940.

Kavli ble kaptein i 1944. Han var med i gruppen Monuments, Fine Arts, and Archives (MFAA)«The Monuments Men» , Monuments Men Foundation. ved den allierte overkommandoen 1944-45 og med i de allierte styrkene på kontinentet i 1945. Etter den tyske kapitulasjonen kom Kavli tilbake til Norge og var ansvarlig for å kartlegge skader som krigen og okkupasjonen hadde påført løse og faste kulturminner i Norge.National Archives Kew/T-209-20-3

Kavli arbeidet ved arkitektkontor 1946-49, var underbestyrer ved Kunstindustrimuseet i Oslo 1951-61, og var slottsforvalter ved Oslo slott 1962-87. Han ble dr. techn. fra NTH i 1967.

 Utmerkelser og æresbevisninger 
Kavli ble tildelt Deltagermedaljen og Storbritannias France and Germany Star for innsatsen under andre verdenskrig. I 1957 ble han ridder av den belgiske Kroneorden for sin innsats for norsk-belgisk kulturutveksling. Han ble også tildelt Dannebrogordenen og Æreslegionen. Han var kommandør av St. Olavs Orden «for fortjenstfullt virke i H. M. Kongens tjeneste».«St. Olavs Orden», Aftenposten, morgenutgaven 3. desember 1986, s. 14. I forbindelse med dronning Elizabeth IIs statsbesøk i Norge i 1981 ble Kavli utnevnt til kommandør (CVO) av Royal Victorian Order.James Risk, Henry Pownall, David Stanley, John Tamplin og Stanley Martin: Royal Service. Volume II, Lingfield: Third Millennium Publishing/Victorian Publishing, 2001, s. 192.

«Monuments Men», som Kavli tjenestegjorde i under andre verdenskrig, ble i 2014 kollektivt hedret med Kongressens gullmedalje av USAs kongress.Public Law 113–116. 113th Congress, USAs kongress, 9. juni 2014.

 Bibliografi 
 Trondheim bygger gjennom 1000 år, 1996
 25 år på kongens slott, 1992
 I Tordenskiolds kjølvann, 1990
 Norges festninger, 1987
 Kongens slott, 1983
 Jarlsberg : en norsk grevelig residens, 1983
 Slottet i Oslo, 1973
 The Royal palace in Oslo, 1970 
 Trønderske trepaléer, 1966
 Norwegian architecture past and present, 1958

 Referanser 

 Litteratur 
 Brox, Karl H: Kampen om Hegra, Gyldendal Norsk Forlag A/S, Oslo 1988.

 Lindgjerdet Frode, Slaget om Hegra festning, Ares Forlag AS Skallestad, 2016.
 Rapport om Ingstadkleiva fort Arkivet RAFA-2017 Forsvarets krigshistoriske avdeling: serie Yb – Krigen i Norge 1940 – 1945, Hæren, eske 119.
 Svarva, Herman: Hegra fort holder stand - Et 50-års minne, Oslo 1990. (Svarva var også med å forsvare Hegra festning april-mai 1940.)
 Svarva, Herman: Rapport fra Hegra, utgitt ved 40-årsjubileum for stiftelsen Foreningen Hegra 1940 trykkingen av rapporten er en gave til Foreningen Hegra 1940 fra Adresseavisen, Trondheim 1985.

Kategori:Norske arkitekter
Kategori:Norske kunsthistorikere
Kategori:Personer tilknyttet Det kongelige hoff
Kategori:Kommandører av St. Olavs Orden
Kategori:Personer fra Trondheim kommune
Kategori:Medlemmer av Brigaden i Skottland
Kategori:Personer begravet på Vestre gravlund